Edukacinis užsiėmimas „Išsigelbėjęs žydų vaikas pasakoja apie Šoa“ Vilniaus Gaono žydų muziejaus Tolerancijos centre
Sukūrė: Aleksandras Krivošeinas, Medininkų pilis, Trakų istorijos muziejus
 
Tikslinė grupė: įvairaus amžiaus moksleiviai
Eksponatai: ekspozijos „Išsigelbėjęs žydų vaikas pasakoja apie Šoa“ stenduose pateikiamos Katastrofą išgyvenusių vaikų (Danutės Pomerancaitės ir kitų) bei jų gelbėtojų istorijos. Ekspozicija pasižymi turininga ir išsamia faktine archyvine medžiaga (archyvinės nuotraukos, istoriniai dokumentai, vaikų atsiminimai).

Pagrindinė žinutė: niekada daugiau
Programos eiga
Tolerancijos centre buvo susitarta dėl edukacijos tikslinės auditorijos – moksleivių (ypač pirmųjų klasių). Edukacinių užsiėmimų vaikams rengimas yra nuoseklumo ir ypatingo kruopštumo reikalaujantis procesas. Tokių užsiėmimų vykdymo patirtis Medininkų pilies muziejuje byloja, kad dirbant su vaikais lemiamą reikšmę įgauna tiesioginis moksleivių įtraukimas į edukacijos procesą bei susitapatinimo jausmas. Pirmas aspektas gali būti pilnai įgyvendintas Tolerancijos centre (ekspozicijos patalpoje vaikams suteikiama laisvė piešti ir rašyti ant sienos, taip pat jie gali tiesiogiai susipažinti su žydų papročiu dėti ant kapų akmenukus). Vesdami užsiėmimą daugiau dėmesio skirtumėme būtent praktinei edukacijos daliai. Taip bandytume pateikti moksleiviams Katastrofos istoriją per kelias išsigelbėjusių žydų vaikų istorijas, su kuriomis šių dienų mokiniams būtų gerokai lengviau susitapatinti, negu su itin sudėtinga ir traumatiška Antrojo Pasaulinio karo istorija. Taip pat norėtume išreikšti pagarbą ir padėką Tolerancijos centro edukacinių programų vadovei Jurgitai Jackevičiūtei už profesionalumą, atsidavimą darbui ir glaudų bendradarbiavimą.

Į edukacinio užsiėmimo eigą įtraukiami eksponatai, informacija iš Medininkų pilies muziejaus: Medininkų pilies muziejaus nuolatinėje ekspozicijoje lankytojams yra pristatoma nemažai vertingų auksakalystės dirbinių (nuo kidušinių taurių iki portsigarų), pagamintų Lietuvoje gyvenusių žydų meistrų. Šių eksponatų įtraukimas (paminėjimas) leistų papasakoti vaikams apie žydų bendruomenės istoriją Lietuvoje bei kultūrinį gyvenimą „Šiaurės Jeruzalėje“ – Vilniuje.
Priemonės
Gali prireikti vieno planšetinio kompiuterio, taip pat bus reikalingos kreidelės rašymui ir piešimui.


